
2026/0100 (NLE)
Propunere de
DECIZIE DE PUNERE ÎN APLICARE A CONSILIULUI
privind constatarea îndeplinirii în mod satisfăcător a condițiilor pentru plata parțială a celei de a șaptea tranșe din cadrul Planului pentru Ucraina al Mecanismului pentru Ucraina și de modificare a Deciziei de punere în aplicare (UE) 2024/1447 

CONSILIUL UNIUNII EUROPENE,
având în vedere Tratatul privind funcționarea Uniunii Europene, 
având în vedere Regulamentul (UE) 2024/792 al Parlamentului European și al Consiliului din 29 februarie 2024 de instituire a Mecanismului pentru Ucraina[footnoteRef:2], în special articolul 20 alineatul (2) și articolul 26 alineatul (4), [2: 	JO L, 2024/792, 29.2.2024, ELI: http://data.europa.eu/eli/reg/2024/792/oj.] 

având în vedere propunerea Comisiei Europene,
întrucât:
(1)	În cadrul pilonului I al Mecanismului pentru Ucraina (denumit în continuare „mecanismul”) se pune la dispoziția Ucrainei un sprijin financiar de până la 38 338 555 759 EUR și 2 000 000 000 SEK[footnoteRef:3] pentru perioada 2024-2027 sub formă de sprijin nerambursabil și de împrumut. Finanțarea în cadrul pilonului I este alocată în principal pe baza Planului pentru Ucraina al Mecanismului pentru Ucraina (denumit în continuare „planul”). Planul stabilește agenda Ucrainei de reforme și investiții, precum și etapele calitative și cantitative care sunt legate de finanțarea în cadrul pilonului I al mecanismului. [3: 	JO L, 2026/480, 23.2.2026, ELI: http://data.europa.eu/eli/dec_impl/2026/480/oj. În conformitate cu Decizia de punere în aplicare (UE) 2026/480 a Consiliului de modificare a Deciziei de punere în aplicare (UE) 2024/1447, Suedia va furniza 2 000 000 000 SEK drept contribuție financiară suplimentară la pilonul I al Mecanismului pentru Ucraina, sub formă de sprijin financiar nerambursabil, în urma intrării în vigoare a unui acord de transfer între Suedia și Comisie și a transferului contribuției financiare aferente.] 

(2)	În temeiul articolului 19 din Regulamentul (UE) 2024/792, Consiliul a adoptat Decizia de punere în aplicare (UE) 2024/1447[footnoteRef:4]. Calendarul pentru monitorizarea și punerea în aplicare a planului, inclusiv etapele calitative și cantitative care sunt legate de finanțarea în cadrul pilonului I al mecanismului, sunt prevăzute în anexa la decizia menționată. [4: 	Decizia de punere în aplicare (UE) 2024/1447 a Consiliului din 14 mai 2024 de aprobare a evaluării Planului pentru Ucraina (JO L, 2024/1447, 24.5.2024, ELI: http://data.europa.eu/eli/dec_impl/2024/1447/oj.] 

[bookmark: _Hlk181809472](3)	Valoarea totală a resurselor financiare puse la dispoziția planului în temeiul Deciziei de punere în aplicare (UE) 2024/1447 se ridică la 32 338 555 759 EUR, din care 5 338 555 759 EUR și 2 000 000 000 SEK sub formă de sprijin financiar nerambursabil și până la 27 000 000 000 EUR sub formă de împrumut.
(4)	În conformitate cu articolele 24 și 25 din Regulamentul (UE) 2024/792, suma de 6 000 000 000 EUR a fost plătită Ucrainei ca finanțare-punte excepțională, iar suma de 1 890 000 000 EUR – sub formă de prefinanțare, reprezentând o plată în avans de 7 % din sprijinul sub formă de împrumut pe care Ucraina este eligibilă să îl primească în cadrul planului.
(5)	În conformitate cu articolul 26 alineatul (4) din Regulamentul (UE) 2024/792, un cuantum de 18 874 654 180 EUR a fost vărsat Ucrainei în primele șase tranșe în cadrul planului, din care un cuantum de 3 601 252 880 EUR a fost vărsat sub formă de sprijin financiar nerambursabil și 15 273 401 300 EUR sub formă de împrumut. În conformitate cu acordul de împrumut încheiat între Uniune și Ucraina în temeiul articolului 22 din Regulamentul (UE) 2024/792, un cuantum de 1 149 610 850 EUR aferent primelor șase tranșe a fost utilizat pentru lichidarea prefinanțării împrumutului.
[bookmark: _Int_NH8pHxhu](6)	Metodologia de gestionare a îndeplinirii parțiale a etapelor Planului pentru Ucraina[footnoteRef:5] a fost adoptată la 24 martie 2025 în conformitate cu articolul 26 alineatul (5) din Regulamentul (UE) 2024/792. După un an de aplicare, s-a dobândit suficientă experiență practică pentru a se justifica o revizuire a acestei metodologii. În plus, continuarea războiului de agresiune al Rusiei împotriva Ucrainei și intensificarea atacurilor împotriva infrastructurilor civile și energetice critice ucrainene creează perturbări grave ale activității legislative a Radei Supreme și continuă să afecteze capacitățile administrative ale Ucrainei. În conformitate cu metodologia adoptată de Comisie la 16 aprilie 2026[footnoteRef:6], valoarea suspendării ar putea fi ajustată pentru a se ține seama de factorii atenuanți. Aplicarea factorilor atenuanți și determinarea finală a valorii ajustate a suspendării ar trebui să fie stabilite de Consiliu, în conformitate cu articolele 19, 20 și 26 din Regulamentul (UE) 2024/792. [5: 	JO C, C/2025/2114, 3.4.2025, ELI: http://data.europa.eu/eli/C/2025/2114/oj. ]  [6: 	JO C, C/2026/2328, 17.4.2026, ELI: http://data.europa.eu/eli/C/2026/2328/oj.] 

(7)	În conformitate cu articolul 26 alineatul (2) din Regulamentul (UE) 2024/792, la 14 aprilie 2026, Ucraina a prezentat o cerere justificată în mod corespunzător pentru plata unei părți din cea de a cincea, a șasea și a șaptea tranșă a sprijinului financiar nerambursabil și a celui sub formă de împrumut, în valoare de 2 949 367 660 EUR. Cererea acoperea, de asemenea, patru etape din tranșele ulterioare. Cererea a fost însoțită de o serie de documente care atestă îndeplinirea satisfăcătoare a unei etape din cadrul celei de a cincea tranșe, a două etape din cadrul celei de a șasea tranșe, a unsprezece etape din cadrul celei de a șaptea tranșe, a două etape din cadrul celei de a opta tranșe și a două etape din cadrul celei de a noua tranșe. De asemenea, Ucraina a prezentat, toate documentele necesare în temeiul articolului 12 din acordul-cadru, al articolului 5 din acordul de finanțare și al articolului 6 din acordul de împrumut încheiate între Uniune și Ucraina în temeiul articolelor 9, 10 și 22 din Regulamentul (UE) 2024/792.
(8)	Etapele care stau la baza ultimei cereri a Ucrainei se referă la diverse reforme prevăzute în plan în cadrul capitolelor privind gestionarea finanțelor publice, sistemul judiciar, lupta împotriva corupției și a spălării banilor, piețele financiare, gestionarea activelor publice, capitalul uman, mediul de afaceri, sectorul energiei, transportul, sectorul agroalimentar, gestionarea materiilor prime critice, transformarea digitală și tranziția verde și protecția mediului. Au fost adoptate strategia de gestionare a datoriei publice pe termen mediu, modificările aduse legislației relevante privind controlul financiar de stat, strategia privind ocuparea forței de muncă în rândul populației, programul economic specific de stat pentru modernizarea energetică a întreprinderilor producătoare de energie termică pentru perioada de până în 2030 și rezoluția privind Consiliul științific și de experți privind schimbările climatice și conservarea stratului de ozon. Au fost ocupate cel puțin 20 % din posturile vacante din sistemul judiciar, au fost soluționate 20 % din cauzele disciplinare vechi care nu fuseseră luate în considerare până la sfârșitul anului 2023 și a fost finalizată evaluarea calificărilor (verificarea) a 50 % din judecătorii care încă nu trecuseră prin acest proces la 30 septembrie 2016. Au intrat în vigoare legea privind executarea hotărârilor judecătorești referitoare la obligațiile monetare și nemonetare și privind digitalizarea în continuare a procedurilor de executare, legea privind îmbunătățirea reglementării de către stat a piețelor de capital și a piețelor organizate ale mărfurilor, legislația privind principiile de bază ale politicii în domeniul locuințelor, legislația în conformitate cu planul de acțiune privind dereglementarea în sectoare specifice, legea privind transpunerea pachetului de integrare a energiei electrice și actul juridic privind funcționarea sistemului integrat de identificare electronică. A devenit operațional un sistem de colectare a datelor privind executarea hotărârilor judecătorești. Au fost publicate evaluarea rezilienței sistemului bancar, raportul privind punerea în aplicare a sprijinului de stat prin intermediul Registrului agricol de stat și un studiu referitor la legislația privind raportarea în domeniul mediului, social și al guvernanței. 
(9)	În conformitate cu articolul 26 alineatul (3) din Regulamentul (UE) 2024/792, Comisia a analizat în detaliu cererea Ucrainei și a efectuat o evaluare pozitivă a îndeplinirii în mod satisfăcător a uneia dintre cele două etape restante necesare pentru cea de a cincea tranșă, a celor două etape restante necesare pentru a șasea tranșă și a unsprezece din cele douăzeci de etape necesare pentru cea de a șaptea tranșă, astfel cum se descrie în detaliu în anexa la prezenta decizie. Evaluarea a fost realizată în contextul punerii în aplicare a planului. Continuarea alinierii la acquis-ul Uniunii va fi facilitată prin procesul de aderare la UE. În plus, Comisia a evaluat pozitiv îndeplinirea satisfăcătoare a două etape în cadrul celei de a opta tranșe și a două etape în cadrul celei de a noua tranșe și a inclus evaluarea sa cu privire la etapele respective în anexa la prezenta decizie. Pentru moment, această evaluare este efectuată exclusiv în vederea aplicării metodologiei de plată parțială și nu aduce atingere evaluării celei de a opta și, respectiv, a celei de a noua tranșe. Pe baza acestei evaluări și în concordanță cu metodologia de gestionare a îndeplinirii parțiale a etapelor Planului pentru Ucraina[footnoteRef:7], Comisia propune ajustarea, în sens descrescător, a valorii suspendării legate de etapele neîndeplinite din cadrul celei de a șaptea tranșe, asigurând totodată menținerea unor stimulente suficiente pentru punerea în aplicare a etapelor care nu au fost îndeplinite.  [7: 	Comunicare a Comisiei de modificare a metodologiei de gestionare a îndeplinirii parțiale a etapelor Planului pentru Ucraina în temeiul Regulamentului privind Mecanismul pentru Ucraina și de înlocuire a Comunicării C(2025)1725 (JO C, 2026/2328, 17.4.2026, ELI:  http://data.europa.eu/eli/C/2026/2328/oj).] 

(10)	În cererea sa de plată, Ucraina a confirmat că nu a anulat nicio măsură legată de etapele pe care aceasta le îndeplinise anterior în mod satisfăcător.
(11)	De asemenea, Comisia a considerat că Ucraina îndeplinește în continuare condiția prealabilă pentru acordarea sprijinului din partea Uniunii, prevăzută la articolul 5 din Regulamentul (UE) 2024/792. În special, Ucraina continuă să susțină și să respecte mecanisme democratice eficace, inclusiv un sistem parlamentar pluripartit și statul de drept, precum și să garanteze respectarea drepturilor omului, inclusiv a drepturilor persoanelor care aparțin minorităților.
(12)	Prin urmare, prezenta decizie ar trebui să constate faptul că au fost îndeplinite în mod satisfăcător condițiile relevante pentru plata celei de a cincea tranșe din cadrul planului cu privire la una dintre cele două etape restante și a celei de a șasea tranșe din cadrul planului cu privire la una dintre cele două etape restante și a celei de a șaptea tranșe din cadrul planului cu privire la unsprezece din cele douăzeci de etape.
(13)	Prin urmare, este necesar ca Decizia de punere în aplicare (UE) 2024/1447 să fie modificată în consecință.
(14)	Având în vedere nevoile financiare urgente ale Ucrainei, este extrem de important ca fondurile să fie vărsate cât mai curând posibil. Dat fiind caracterul urgent al situației și pentru a accelera procesul, prezenta decizie ar trebui să intre în vigoare la data publicării în Jurnalul Oficial al Uniunii Europene și ar trebui să se aplice de la data adoptării sale,
ADOPTĂ PREZENTA DECIZIE: 
Articolul 1
Constatarea îndeplinirii satisfăcătoare a condițiilor pentru plată
(1)	Se constată îndeplinirea în mod satisfăcător a condițiilor relevante pentru plata parțială a celei de a cincea, a șasea și a șaptea tranșe a sprijinului financiar nerambursabil și a sprijinului sub formă de împrumut în cuantum total de 2 949 367 660 EUR, înainte de verificarea prefinanțării, din care 386 258 902 EUR corespund celei de a cincea tranșe, 796 658 985 EUR corespund celei de a șasea tranșe, iar 1 766 449 773EUR celei de a șaptea tranșe, în concordanță cu evaluarea furnizată de Comisie în conformitate cu articolul 26 din Regulamentul (UE) 2024/792 și anexată la prezenta decizie.
(2)	Aplicarea factorului atenuant este stabilită ținând seama de importanța etapelor care nu au fost îndeplinite și de motivele neîndeplinirii acestora, precum și de importanța etapelor cantitative și calitative care au fost îndeplinite din timp. Aplicarea factorului atenuant conduce la o reducere a valorii suspendării corespunzătoare etapelor neîndeplinite din cadrul celei de a șaptea tranșe, cu suma de 392 544 392 EUR.

Articolul 2
Modificări ale Deciziei de punere în aplicare (UE) 2024/1447
Decizia de punere în aplicare (UE) 2024/1447 se modifică după cum urmează:
(1)	la articolul 2 se adaugă următorul alineat:

„(6) În cazul în care Ucraina nu a îndeplinit în mod satisfăcător una sau mai multe etape calitative și cantitative necesare în cadrul unei anumite tranșe, astfel cum sunt identificate în anexă, dar a îndeplinit deja în mod satisfăcător una sau mai multe etape calitative și cantitative necesare în cadrul unei tranșe ulterioare sau poate demonstra că o etapă cantitativă a fost parțial îndeplinită, Consiliul, la propunerea Comisiei, poate lua în considerare o astfel de îndeplinire anticipată sau parțială ca factor pentru stabilirea cuantumului plății parțiale către Ucraina în cadrul primei tranșe. Se ține seama de importanța etapelor calitative și cantitative care nu au fost îndeplinite și de motivele neîndeplinirii acestora, precum și de importanța etapelor cantitative și calitative care au fost îndeplinite din timp.”;

(2)	la articolul 3 se adaugă următorul alineat:

„(5) În cazul în care Ucraina nu a îndeplinit în mod satisfăcător una sau mai multe etape calitative și cantitative necesare în cadrul unei anumite tranșe, astfel cum sunt identificate în anexă, dar a îndeplinit deja în mod satisfăcător una sau mai multe etape calitative și cantitative necesare în cadrul unei tranșe ulterioare sau poate demonstra că o etapă cantitativă a fost parțial îndeplinită, Consiliul, la propunerea Comisiei, poate lua în considerare o astfel de îndeplinire anticipată sau parțială ca factor pentru stabilirea cuantumului plății parțiale către Ucraina în cadrul primei tranșe. Se ține seama de importanța etapelor calitative și cantitative care nu au fost îndeplinite și de motivele neîndeplinirii acestora, precum și de importanța etapelor cantitative și calitative care au fost îndeplinite din timp.”;

Articolul 3
Intrare în vigoare

Prezenta decizie intră în vigoare la data publicării în Jurnalul Oficial al Uniunii Europene.
Prezenta decizie se aplică de la data adoptării.
Adoptată la Bruxelles,
	Pentru Consiliu
	Președintele

